En 17-årig pige er blevet anholdt for trusler om et skoleskyderi mod Slagelse Gymnasium.

En 17-årig pige fra Slagelse er blevet anholdt for trusler om et skoleskyderi mod Slagelse Gymnasium.

Det oplyser Sydsjællands og Lolland-Falsters Politi til TV ØST

- Vi har anholdt en 17-årig pige, som i går (tirsdag, red.) havde lagt nogle trusler op på det sociale medie Instagram, siger Ove Christoffersen, vagtchef ved Sydsjællands og Lolland-Falsters Politi.

Det var en frygtelig oplevelse. Vi ryster stadigvæk alle sammen Lotte Büchert, rektor på Slagelse Gymnasium

- Det handler formentlig om nogle frustrationer, men nu har vi taget hende ind til afhøring, tilføjer vagtchefen.

Anholdelsen skete klokken 9.25, og blev foretaget af flere politipatruljer.

Pigen er tidligt onsdag eftermiddag ved at blive afhørt på politigården i Slagelse.

Politiet oplyser, at pigen er sigtet for trusler på livet, og at de sociale myndigheder er underrettet om sagen.

Blev anholdt på skolen

Pigen er ifølge politiet selv elev på Slagelse Gymnasium.

- Der havde været noget bataljer i går, hvor hun var blevet lidt sur og gået sin vej, fortæller Ove Christoffersen.

Artiklen fortsætter under videoen...

Undervisningen på gymnasiet var trods truslerne om skoleskyderi ikke aflyst onsdag morgen, hvor pigen blev anholdt, da hun ankom med bussen.

- Der skete ikke noget, og hun blev anholdt helt udramatisk, da hun mødte i skole, siger Ove Christoffersen. Ingen kom noget til ved episoden.

Ifølge politiet lagde hun tirsdag aften et billede af sig selv op på det sociale medie Instagram med teksten:

- Jeg bliver måske den næste skoleskyder.

Det skriver Ritzau.

Tilbyder lærer og elever psykologhjælp

Truslen om skoleskyderiet ryster Slagelse Gymnasium, fortæller rektor Lotte Büchert til TV ØST

- Det var en frygtelig oplevelse. Vi ryster stadigvæk alle sammen, siger Lotte Büchert.

Derfor bliver både lærer og elever tilbudt at tale med en krisepsykolog.

- Politiet har gjort en forrygende indsats. Jeg kontaktede dem i morges, da jeg blev kontaktet af en forælder, som havde fået at vide af sit barn, at hun ikke turde komme i skolen på grund af det, som hun havde hørt (om skoleskyderiet red.). Og det tog politiet dybt alvorligt, siger Lotte Büchert og fortsætter:

- Nu skal jeg ud i klassen, hvor den 17-årige pige går, og informere klassen om forløbet og takke dem, fordi de reagerede på det her og gav mig besked om den her trussel, som var tikket ind på Instagram. Det er rigtig vigtigt, der er åbenhed omkring det, og de tør fortælle det, så jeg kan reagere. Nu stiller vi psykolog til rådighed for dem, fordi det kan have været en voldsom oplevelse for dem.

Udsat for bombetrussel i 2013

Det er ifølge rektor Lotte Büchert første gang, at Slagelse Gymnasium har været udsat for trusler om skoleskyderi.

- I 2013 blev vi udsat for en bombetrussel, hvor en elev ringede ind med truslen. Der skulle vi reagere på en lidt anden måde, fordi skolen skulle ryddes. Det gør man ikke helt ved et skoleskyderi, fordi det kan være farligt at rydde skolen. Men det har vi beredskabsplaner for den slags, og de blev fulgt, fortæller Lotte Büchert.

De sociale myndigheder inddrages nu i sagen, da pigen bag truslerne er under 18 år.